Y chiquicojol cꞌa quinojel ri winek ri ye aponak pa tinamit Jerusalem riche (rixin) chi niquiyaꞌ rukꞌij ri Dios chupan ri nimakꞌij,
yecꞌo chukaꞌ ye caꞌiꞌ oxiꞌ winek griegos.
Re caꞌiꞌ oxiꞌ cꞌa winek reꞌ,
xeꞌapon apo riqꞌui ri Felipe ri aj Betsaida ri tinamit ri cꞌo pa rucuenta ri Galilea,
riche (rixin) chi niquicꞌutuj jun utzil chare;
ruma riyaꞌ jun rudiscípulo ri Jesús.
Ri winek riꞌ xquibij cꞌa chare:
Táta,
riyoj nikajoꞌ yojchꞌo riqꞌui ri Jesús.
Ri Felipe xbe y xberubij cꞌa chare ri Andrés ri can discípulo chukaꞌ.
Cꞌariꞌ chi ye caꞌiꞌ xebe apo cꞌa riqꞌui ri Jesús y xquibij chare:
Yecꞌo caꞌiꞌ oxiꞌ winek griegos ri nicajoꞌ yechꞌo awuqꞌui.
Y ri Jesús can yacꞌariꞌ xubij chique ri caꞌiꞌ discípulos riꞌ:
Ya xapon ri kꞌij,
riche (rixin) chi riyin ri Cꞌajolaxel ri xinalex chicojol xtiyaꞌox (xtyaꞌ) chic nukꞌij nucꞌojlen chilaꞌ chicaj.
Can kitzij cꞌa re xtinbij chiwe:
Jun ruwech trigo wi ma nimuk ta ka pan ulef,
ri ti ruwech ri trigo riꞌ xa choj cꞌa queriꞌ xticꞌojeꞌ.
Pero wi nimuk ka pan ulef,
ri ti ruwech trigo riꞌ,
xtiqꞌuis cꞌa chuxeꞌ ri ulef,
pero xtitzꞌuc pe y xtuyaꞌ ruwech.
Y que chukaꞌ riꞌ ri winek ri sibilaj nupokonaj ri rucꞌaslen waweꞌ chuwech re ruwachꞌulef,
ma xtril ta rucꞌaslen riche (rixin) xtibe kꞌij xtibe sek.
Yacꞌa ri ma nupokonaj ta ri rucꞌaslen waweꞌ chuwech re ruwachꞌulef wuma riyin,
can jun cꞌaslen riche (rixin) xtibe kꞌij xtibe sek ri nuyec apo.
Wi can cꞌo cꞌa jun winek ri nrajoꞌ nuben ri nusamaj,
can quirutzekelbej cꞌa.
Y ri acuchi (achique) cꞌa yincꞌo wi riyin,
can chiriꞌ cꞌa chukaꞌ xticꞌojeꞌ wi riyaꞌ.
Ri can xtibano cꞌa ri nusamaj,
xtiyaꞌox (xtyaꞌ) cꞌa rukꞌij ruma ri Nataꞌ.
Riyin can sibilaj cꞌa nikꞌaxo ri wánima wacami.
¿Pero la xtinbij ta cꞌa chare ri Nataꞌ:
Quinacoloꞌ cꞌa chuwech re kꞌaxomal reꞌ?
Tek xa can rumariꞌ xinoka.
Rumariꞌ tek cꞌa yincꞌo na wacami.
Yacꞌariꞌ tek Riyaꞌ xubij:
Nataꞌ,
can tabanaꞌ cꞌa chi xtikꞌalajin ta ri akꞌij acꞌojlen,
xchaꞌ.
Y can yacꞌariꞌ tek cꞌo jun chꞌabel xpe chilaꞌ chicaj y xubij:
Can nbanon chic cꞌa queriꞌ.
Y xtinben chic cꞌa jun bey,
chi can xtikꞌalajin wi ri nukꞌij nucꞌojlen.
Y tek xacꞌaxex cꞌa ri chꞌabel riꞌ cuma ri sibilaj ye qꞌuiy winek ri yecꞌo chiriꞌ,
yecꞌo qꞌuiy xebin chi xa jun coklajay ri xquicꞌaxaj.
Yacꞌa ri nicꞌaj chic xquibij chi jun ángel ri xchꞌo pe chare.
Y ri Jesús xubij cꞌa chique:
Ri chꞌabel ri xiwacꞌaxaj ri xpe chilaꞌ chicaj,
xchꞌo pe iwuma riyix y ma wuma ta riyin.
Wacami can kꞌij chic chi ri Dios nukꞌet tzij pa ruwiꞌ re ruwachꞌulef,
y ri itzel winek ri chapayon re ruwachꞌulef,
can xtelesex cꞌa el.
Y tek riyin xquijotobex chuwech cruz,
ri winek can xquepe cꞌa wuqꞌui;
ruma riyin can xquisamej pa tak cánima,
xchaꞌ.
Ri Jesús xubij cꞌa queriꞌ,
riche (rixin) chi xukꞌalajsaj cꞌa achique rubanic xtiban chare chi xticamisex.
Ri winek xquibij cꞌa chare:
Riyoj ketaman ri nubij chupan ri ruchꞌabel ri Dios chi tek xtipe ri Cristo,
can xticꞌojeꞌ riche (rixin) xtibe kꞌij xtibe sek.
Riyit abin chi yit cꞌa riyit ri Cꞌajolaxel ri xatalex chkacojol,
¿achique cꞌa ruma nabij chi yajotobex chuwech cruz?
Can takꞌalajsaj cꞌa chkawech achique cꞌa chi achi riꞌ ri Cꞌajolaxel.
Yacꞌariꞌ tek ri Jesús xubij chique:
Ri Sakil can cꞌa cꞌo na jubaꞌ iwuqꞌui.
Can chupan cꞌa ri Sakil riꞌ quixbiyin wi,
ruloman chi cꞌa cꞌo na iwuqꞌui.
Ruma wi ma xtiben ta queriꞌ,
cꞌa tek xtinaꞌ,
nikꞌekumer pe chiwech;
y ri xa pa kꞌekuꞌm nibiyin wi,
ma retaman ta acuchi (achique) benak wi.
Rumariꞌ,
tek cꞌa cꞌo na re Sakil iwuqꞌui,
can ticukubaꞌ icꞌuꞌx riqꞌui,
riche (rixin) chi yixoc ralcꞌual ri Sakil riꞌ.
Quecꞌariꞌ ri xerubij ri Jesús chique ri winek.
Cꞌacꞌariꞌ xeruyaꞌ ca,
y majun cꞌa xetaman ta acuchi (achique) xbe wi.